b'\n_START_ARTICLE_\nAlbert I, Margraf de Brandenburg\n_START_SECTION_\nVia\xc8\x9ba\n_START_PARAGRAPH_\nAlbert a fost unicul fiu al contelui Otto de Ballenstedt cu Eilika, fiica ducelui Magnus de Saxonia din dinastia Billungilor. El a mo\xc8\x99tenit domeniile tat\xc4\x83lui s\xc4\x83u din nordul Saxoniei \xc3\xaen 1123, iar la moartea mamei sale, \xc3\xaen 1142, a dob\xc3\xa2ndit jumptate din teritoriile Billungilor. Albert a un vasal loial fa\xc8\x9b\xc4\x83 de ducele Lothar I de Saxonia (viitorul rege \xc8\x99i \xc3\xaemp\xc4\x83rat), din partea c\xc4\x83ruia, \xc3\xaen jur de 1123, el a primit Marca de Luzacia, situat\xc4\x83 la r\xc4\x83s\xc4\x83rit deposesunile sale; dup\xc4\x83 ce Lothar a devenit rege al Germaniei \xc3\xaen 1125, Albert l-a \xc3\xaenso\xc8\x9bit \xc3\xaen campania nefericit\xc4\x83 din Boemia din 1126, \xc3\xaen timpul c\xc4\x83reia s-a aflat pentru scurt\xc4\x83 vreme prizonier._NEWLINE_Obstacolele \xc3\xaent\xc3\xa2mpinate de Albert \xc3\xaen Saxonia i-au st\xc4\x83vilit din dorin\xc8\x9ba de a-\xc8\x99i extinde domina\xc8\x9bia \xc3\xaen acea regiune. Dup\xc4\x83 moartea cumnatului s\xc4\x83u, Henric al II-lea, markgraf al unei mici regiuni pe malul Elbei numite Marca Nordului (Nordmark), \xc3\xaen 1128, Albert, dezam\xc4\x83git din cauz\xc4\x83 c\xc4\x83 nu a primit acest fief pentru sine, l-a atacat pe Udo, mo\xc8\x99tenitorul de drept, motiv pentru care a fost deposedat de Luzacia de c\xc4\x83tre Lothar. \xc3\x8en pofida acestui fapt, Albert s-a deplasat \xc3\xaen Italia \xc3\xaen 1132 \xc3\xaen cortegiul regal, iar serviciile aduse lui Lothar cu acea ocazie au fost recompensate \xc3\xaen 1134, prin \xc3\xaenvestirea sa ca markgraf al M\xc4\x83rcii Nordului, care r\xc4\x83m\xc4\x83sese din nou f\xc4\x83r\xc4\x83 conduc\xc4\x83tor._NEWLINE_Odat\xc4\x83 stabilit cu fermitate \xc3\xaen Marca Nordului, Albert \xc8\x99i-a \xc3\xaendreptat aten\xc8\x9bia c\xc4\x83tre slab populatele teritorii de la nord \xc8\x99i de la est. Vreme de trei ani el a fost ocupat cu campaniile \xc3\xaempotriva popula\xc8\x9biei slave ale venzilor. Dat fiind c\xc4\x83 ace\xc8\x99tia erau p\xc4\x83g\xc3\xa2ni, ac\xc8\x9biunile lui Albert erau privite ca r\xc4\x83zboi sf\xc3\xa2nt, iar supunerea slavilor \xc8\x99i cre\xc8\x99tinarea lor au constituit scopul cruciadei \xc3\xaempotriva venzilor din 1147, la care Albert a luat parte. Manevrele diplomatice s-au dovedit mai pline de succes \xc8\x99i \xc3\xaen urma unei \xc3\xaen\xc8\x9belegeri cu ultimul principe al venzilor din regiunea Brandenburgului, Pribislav, Albert a intrat \xc3\xaen posesia acestui district atunci c\xc3\xa2nd principele a murit \xc3\xaen 1150. Prelu\xc3\xa2nd titlul de "makrgraf de Brandenburg", el \xc8\x99i-a extins suprafa\xc8\x9ba m\xc4\x83rcii sale, a \xc3\xaencurajat migra\xc8\x9bia german\xc4\x83, a statornicit episcopii plas\xc3\xa2ndu-le sub protec\xc8\x9bia sa, astfel \xc3\xaenc\xc3\xa2t a devenit \xc3\xaentemeietorul M\xc4\x83rcii de Brandenburg \xc3\xaen 1157, pe care mo\xc8\x99tenitorii s\xc4\x83i \xe2\x80\x94 Casa de Ascania \xe2\x80\x94 au de\xc8\x9binut-o p\xc3\xa2n\xc4\x83 c\xc3\xa2nd dinastia s-a \xc3\xaentrerupt \xc3\xaen 1320._NEWLINE_\xc3\x8en 1137 Conrad al III-lea al Germaniei, regele Germaniei din dinastia Hohenstaufenilor, l-a deposedat pe v\xc4\x83rul lui Albert, Henric "cel M\xc3\xa2ndru" de ducatul s\xc4\x83u saxon, care a fost atribuit lui Albert, \xc3\xaen cazul \xc3\xaen care acesta l-ar fi putut cuceri. Dup\xc4\x83 c\xc3\xa2teva succese ini\xc8\x9biale \xc3\xaen eforturile sale de a prelua posesiunile v\xc4\x83rului s\xc4\x83u, Albert a fost alungat din Saxonia, ca \xc8\x99i din Marca Nordului de c\xc4\x83tre Henric, \xc8\x99i constr\xc3\xa2ns s\xc4\x83 caute refugiu \xc3\xaen sudul Germaniei. Atunci c\xc3\xa2nd pacea s-a \xc3\xaencheiat cu Henric \xc3\xaen 1142, Albert a renun\xc8\x9bat la Ducatul de Saxonia \xc8\x99i a primit comitatele de Weimar \xc8\x99i Orlam\xc3\xbcnde. Este posibil ca la acel moment Albert s\xc4\x83 fi fost numit arhi-\xc8\x99ambelan al Imperiului, pozi\xc8\x9bie care ulterior le-a asigurat markgrafilor de Brandenburg drepturile de principi electori._NEWLINE_\xc3\x8en 1158, o disput\xc4\x83 cu fiul lui Henric, Henric al III-lea "Leul", duce de Saxonia, a fost \xc3\xaentrerupt\xc4\x83 printr-un pelerinaj \xc3\xaen \xc8\x9aara Sf\xc3\xa2nt\xc4\x83. \xc3\x8en 1162, Albert l-a \xc3\xaenso\xc8\x9bit pe \xc3\xaemp\xc4\x83ratul Frederic Barbarossa \xc3\xaen Italia, unde s-a distins \xc3\xaen asedierea \xc8\x99i distrugerea Milanului._NEWLINE_\xc3\x8en 1164, Albert s-a al\xc4\x83turat unei ligi a principilor, constituite \xc3\xaempotriva lui Henric Leul. Prin \xc3\xaencheierea p\xc4\x83cii \xc3\xaen 1169, Albert \xc8\x99i-a divizat teritoriile \xc3\xaentre cei \xc8\x99ase fii ai s\xc4\x83i. El a \xc3\xaencetat din via\xc8\x9b\xc4\x83 \xc3\xaen 13 noiembrie 1170, posibil \xc3\xaen Stendal, \xc8\x99i a fost \xc3\xaenmorm\xc3\xa2ntat la Ballenstedt.'